***I n d o k o l á s***

**a nem közművel összegyűjtött háztartási szennyvíz begyűjtésére vonatkozó közszolgáltatásról szóló 4/2014. (I. 29.) önkormányzati rendelet módosításáról szóló 8/2020. (XII. 3.) önkormányzati rendelet hatályba nem lépéséről**

***Általános indokolás***

A Kormány a 478/2020. (XI. 3.) Korm. rendelettel az élet- és vagyonbiztonságot veszélyeztető tömeges megbetegedést okozó SARS-CoV-2 koronavírus világjárvány következményeinek elhárítása, a magyar állampolgárok egészségnek és életének megóvása érdekében Magyarország egész területére 2020. november 4. napjától veszélyhelyzetet hirdetett ki.

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény (a továbbiakban: Kat.) 46. § (4) bekezdése szerint:

*„Veszélyhelyzetben a települési önkormányzat képviselő-testületének, a fővárosi, megyei közgyűlésnek feladat- és hatáskörét a polgármester, illetve a főpolgármester, a megyei közgyűlés elnöke gyakorolja. Ennek keretében nem foglalhat állást önkormányzati intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést is érinti.”*

Bolhás Községi Önkormányzat Polgármestere a 8/2020. (XII. 3.) önkormányzati rendeletével (a továbbiakban: Módr.) módosította Bolhás Községi Önkormányzat Képviselő-testületének a nem közművel összegyűjtött háztartási szennyvíz begyűjtésére vonatkozó helyi közszolgáltatásról szóló 4**/2014. (I. 29.)** önkormányzati rendeletét, mely 2021. február 1. napjával lép hatályba.

A Módr. 1. melléklete szerint ***a nem közművel összegyűjtött háztartási szennyvíz közszolgáltatás díja 2021. február 1. napjától*** a lakossági fogyasztók tekintetében nem változott, míg ***a közületi fogyasztók tekintetében 14.395 Ft/5m3 + ÁFÁ összegre emelkedett.***

A Módr. kihirdetése és hatálybalépése közötti időtartam alatt megjelent a koronavírus világjárvány nemzetgazdaságot érintő hatásának enyhítése érdekében szükséges gazdasági intézkedésekről szóló 603/2020. (XII. 18.) Korm. rendelet (a továbbiakban: Kr.), mely 2020. december 19-én lépett hatályba.

A Kr. 1 § (1) bekezdése kimondja, hogy *„E rendelet hatálybalépésének napjától* ***2021. december 31. napjáig*** *- a (3) és (4) bekezdésben foglalt kivétellel -*

***a) a helyi önkormányzat,***

*b) a helyi önkormányzat által fenntartott*

*ba) költségvetési szerv,*

*bb) nonprofit szervezet,*

*bc) egyéb szervezet,*

*c) a helyi önkormányzat többségi tulajdoni részesedésével működő gazdasági társaság,*

*d) a helyi önkormányzat többségi tulajdoni részesedésével működő gazdasági társaság által alapított gazdasági társaság,*

*e) a képviselő-testület feladatkörébe tartozó közszolgáltatás ellátására szerződéssel rendelkező, a polgári perrendtartásról szóló törvény szerinti gazdálkodó szervezet*

***által nyújtott szolgáltatásért, végzett tevékenységéért megállapított díj,*** *az önkormányzati vagyonnal való gazdálkodás keretében felmerülő díj, illetve egyéb díjfizetési kötelezettség (a továbbiakban együtt: díj)* ***mértéke nem lehet magasabb, mint az ugyanazon díjnak az e rendelet hatálybalépését megelőző napon hatályos és alkalmazandó mértéke.”***

A jogalkotásról szóló 2010. évi CXXX. törvény (a továbbiakban: Jat.)9. § (1) bekezdése alapján ***nem hatályos jogszabály vagy jogszabályi rendelkezés nem módosítható vagy helyezhető hatályon kívül.*** A Jat. 9. § (2) bekezdése szerint, ha a szabályozás célja másként nem érhető el, a jogalkotói hatáskörrel rendelkező szerv vagy személy jogszabályban rendelkezhet úgy, hogy a kihirdetett, de még hatályba nem lépett jogszabályi rendelkezés a kihirdetett szövegtől eltérő szöveggel lép hatályba, vagy ***a kihirdetett, de még hatályba nem lépett jogszabály vagy jogszabályi rendelkezés nem lép hatályba.*** A Jat. 9. § (3) bekezdése értelmében a kihirdetett, de még hatályba nem lépett jogszabály vagy jogszabályi rendelkezés tartalmának a (2) bekezdés szerinti megváltoztatását vagy ***hatályba nem lépését kimondó jogszabályi rendelkezés hatálybalépésének időpontját úgy kell meghatározni, hogy az megegyezzen azzal az időponttal, amikor a kihirdetett, de még hatályba nem lépett jogszabály vagy jogszabályi rendelkezés hatályba lépett volna.***

***Részletes indokolás***

**1. § - hoz**

A 8/2020. (XII. 3.) önkormányzati rendelet nem lép hatályba, ennek megfelelően a 2020. február 1. napján hatályos díj változatlan marad.

**2. § - hoz**

A hatályba léptető rendelkezést, valamint e rendelet beépülését követően a hatályon kívül helyező rendelkezést tartalmazza, a Jat. 9. § (3) bekezdésére figyelemmel.